Bybelskool » Filippense
Let op dat Timoteus ook as skrywer aangedui word in vers 1, en daarby saam – en op dieselfde vlak – met Paulus as dienaars (douloi – slawe) van Christus bekendgestel word. Paulus kies dus om homself nie as apostel bekend te stel nie, maar as ’n dienaar, soos Timoteus. Dit is betekenisvol. Trouens dit is die eerste en enigste keer wat Paulus só skryf oor homself in samehang met iemand anders. En dit word nie net gedoen omdat Timoteus vroeër in Filippi gewerk het, en nou weer op pad was daarheen nie (Fil 2:19), maar omdat Paulus daarmee iets van die selfontlediging illustreer wat in hoofstuk 2 aan die orde gestel sal word.